
НАРЕДБА
ЗА ВОДЕНЕ НА РЕГИСТЪР НА ОБЩИНСКИТЕ ДЕТСКИ ГРАДИНИ  НА ТЕРИТОРИЯТА НА ОБЩИНА ГЪЛЪБОВО
(приета на заседание на Общински съвет - Гълъбово 

с Решение № 209 от протокол № 23/25.11.2016 г.)
І. ОБЩИ ПОЛОЖЕНИЯ
Чл.1. (1) С наредбата се определят обстоятелствата, които подлежат на вписване в Регистъра на общинските детски градини на територията на Община Гълъбово, условията и реда за водене, поддържане и достъп до информацията в него.

Чл.2. Регистърът на общинските детски градини на територията на Община Гълъбово, наричан по-нататък „регистър” е публичен и се поддържа от община Гълъбово.

Чл.3. (1) Регистърът на общинските детски градини на територията на община Гълъбово се състои от Част A, в която се вписват подлежащите на вписване обстоятелства за общинските детски градини на територията на Община Гълъбово.

(2) Регистърът се води по образец – Приложение 1 към настоящата наредба. 

(3) В регистъра нe се въвеждат данни, които представляват класифицирана информация. 

II. РЕД И УСЛОВИЯ ЗА ВОДЕНЕ НА РЕГИСТЪРА
Чл.4.(1) На вписване подлежат следните обстоятелства:

1. Наименование, адрес на управление и на ползване от детската градина  сгради. 

2. Година на основаването на детската градина. 

3. Единния идентификационен код или код по БУЛСТАТ 

4. Юридически статут - вид, номер и дата на юридическия акт за създаване на детската градина. 

5. Данни за преобразуване/промяна - вид, номер и дата на последния акт за преобразуване /промяна/ на детската градина. 

6. Форма на собственост. 

7. Източник на финансиране. 

8. Ръководство на детската градина (позиция, имена). 

9. Видове дейности, за които е регистрирана детската градина. 

10. Адрес, телефон, електронен адрес и официална интернет - страница. 

11. Основание за заличаване на регистрацията.
(2) На вписване подлежат и настъпилите промени в обстоятелствата по ал.1.

Чл.5. (1) Регистърът се поддържа като електронна база данни за подлежащите на вписване обстоятелства, както и на хартиен носител. 
(2) Компютърната база данни се поддържа по начин, който гарантира целостта и защитата на информацията в системата срещу разрушение, неправомерното изменение и контролирания достъп за вписвания и преглеждане. 
Чл.6. (1) За вписване в регистъра директорът на детската градина подава в Община Гълъбово заявление с приложени копия на документите, доказващи обстоятелствата, подлежащи на вписване съгласно чл.4. 

(2) В 7-дневен срок от влизането в сила на акта, от който произтича промяна в обстоятелствата директорът на детската градина подава в Община Гълъбово заявление за отразяване на промяната в регистъра.
Чл.7. (1) Действията по вписване и водене на регистъра са извършват от длъжностно лице, определено със заповед на кмета на община Гълъбово. 

(2) Длъжностното лице по ал.1 вписва и контролира данните, предоставени от общинските детски градини. 

(3) В 3-дневен срок от подаденото заявление от страна на директора на детската градина, длъжностното лице по ал.1 извършва вписването или настъпилата промяна. 

(4) Длъжностното лице по ал.1 поставя дата след всяко вписване и се подписва на хартиения носител. 

(5) Длъжностното лице по ал.1 вписва в регистъра вх.№ на заявлението за регистрация по реда на тяхното подаване. 

(6) В хартиения носител на регистъра не се допускат изтривания и зачертавания. Техническите грешки, допуснати при вписването, се поправят от длъжностното лице със забележка. 

(7) Регистърът и заявлението за вписване ведно с прилежащите документи се съхраняват от длъжностното лице по ал.1. 

Чл.8. (1) Последващите вписвания на нови обстоятелства се извършват без да се засяга информацията, съдържаща се в предходните вписвания. 

(2) Всяко ново вписване на обстоятелство от даден тип отменя предишно вписано обстоятелство от същия тип. След извършване на вписването актуалното състояние на съответния информационен обект се представя с новото вписване. 

(3) В регистъра се поддържа и съхранява информация за настъпилите промени във вписаните обстоятелства. 

Чл.9. (1) За заличаване в регистъра директорът на детската градина подава в община Гълъбово заявление по образец, с мотиви за извършване на заличаването и приложени копия на документите, доказващи обстоятелствата за извършеното заличаване. 

Заличаването в регистъра се извършва от длъжностното лице по чл. 7, ал.1 в случаите: 

1. когато детската градина преустанови дейността си за повече от една учебна година; 

2. при прекратяване дейността на юридическото лице; 

Чл. 10. (1) Достъпът до регистъра е публичен и се реализира по начин, който гарантира сигурността на съхранение на данните в него. 

(2) Достъпът до информация в регистъра се осигурява чрез официалната интернет-страница на община Гълъбово или от длъжностното лице по чл.7, ал.1.
ЗАКЛЮЧИТЕЛНИ РАЗПОРЕДБИ
§1. Настоящата Наредба за водене на регистър на общинските детски градини на територията на община Гълъбово е приета на основание чл.346 от Закона за предучилищното и училищното образование.

§2. Настоящата Наредба за водене на регистър на общинските детски градини на територията на община Гълъбово може да бъде изменяна и допълвана по реда на нейното приемане.

§3. В едномесечен срок от влизане в сила на наредбата директорите на общински детски градини на територията на Община Гълъбово предоставят в отдел „Образование“ на Община Гълъбово информация за подлежащите на вписване обстоятелства.

§4. Настоящата Наредба за водене на регистър на общинските детски градини на територията на община Гълъбово е приета с Решение № 209/25.11.2016 г., протокол № 23/2016 г. на Общински съвет Гълъбово и влиза в сила на 1 януари 2017 година.
СВЕТЛА БОЯНЧЕВА

Председател на Общински съвет - Гълъбово
Приложение № 1 към чл.3 ал.2

РЕГИСТЪР НА ОБЩИНСКИТЕ ДЕТСКИ ГРАДИНИ НА

ТЕРИТОРИЯТА НА ОБЩИНА ГЪЛЪБОВО

ЧАСТ А

